NORMATIVA SOBRE ELS TREBALLS FI DE GRAU (TFG) I TREBALLS FI DE MÀSTER (TFM) EN LA FACULTAT DE CIÈNCIES - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/4601)
  + [Valencià](/va/acuerdo/4601)






Selector de idioma

Leer

* [Español](/es/acuerdo/4601)
* [Valencià](/va/acuerdo/4601)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





NORMATIVA SOBRE ELS TREBALLS FI DE GRAU (TFG) I TREBALLS FI DE MÀSTER (TFM) EN LA FACULTAT DE CIÈNCIES[Butlletí Oficial Universitat d'Alacant](/ca/Publicacion)
===============================================================================================================================================================

Secretaria General

Butlletí Oficial Universitat d'Alacant





NORMATIVA SOBRE ELS TREBALLS FI DE GRAU (TFG) I TREBALLS FI DE MÀSTER (TFM) EN LA FACULTAT DE CIÈNCIES

Data d'aprovació
:   26/02/2018

Data de publicació
:   27/02/2018

Òrgan competent
:   Consell de Govern

Secció
:   DISPOSICIONS GENERALS

* [Anàlisi](#analisis)

* [Ver acuerdo en formato **PDF**](/pdf.asp?pdf=4601.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/4601)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/4601)
  + [Compartir acuerdo en 

    X](https://twitter.com/intent/tweet?via=UA_Universidad&text=NORMATIVA SOBRE ELS TREBALLS FI DE GRAU (TFG) I TREBALLS FI DE MÀSTER (TFM) EN LA FACULTAT DE CIÈNCIES&url=https://www.boua.ua.es/va/acuerdo/4601)

**Títol:** NORMATIVA SOBRE ELS TREBALLS FI DE GRAU (TFG) I TREBALLS FI DE MÀSTER (TFM) EN LA FACULTAT DE CIÈNCIES

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dilluns, 26 de febrer de 2018

EL CONSELL DE GOVERN DE LA UNIVERSITAT D'ALACANT, EN LA SESSIÓ ORDINÀRIA DEL DIA 26 DE FEBRER DE 2018, VA APROVAR PER UNANIMITAT LA NORMATIVA SOBRE ELS TREBALLS FI DE GRAU (TFG) I TREBALLS FI DE MÀSTER (TFM) EN LA FACULTAT DE CIÈNCIES

(Aprovada per Junta de Facultat el 28 de juliol de 2017)

PREAMBUL

El Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials indica que tots els ensenyaments oficials de grau i de màster conclouran amb l'elaboració i defensa d’un Treball Fi de Grau (TFG) i d'un Treball Fi de Màster (TFM) respectivament, que han de formar part dels corresponents plans d'estudi.

En el Consell de Govern del 30 d'octubre del 2012 es va aprovar la Normativa sobre els treballs fi de grau/treballs fi de màster en la Universitat d'Alacant (d'ara endavant, NTFG/NTFM-UA). Aquesta normativa comporta un marc general per a tots els TFG i TFM fets en la Universitat d'Alacant i estableix una homogeneïtat bàsica en l'organització i avaluació que garantisca la igualtat de drets i deures per al conjunt d'estudiants i professorat de la Universitat d'Alacant. Es completa amb la normativa vigent en la Universitat d'Alacant que regula, entre altres aspectes, el sistema d'avaluació, el reconeixement i la transferència de crèdits i la mobilitat d'estudiants.

En l'article 1 apartat 3 de l’esmentada NTFG/TFM-UA s'indica que “cada Junta de Centre haurà de desenvolupar aquesta normativa per a adequar-la a les característiques pròpies de cadascun dels títols de grau i màster que s'impartisquen en el seu centre i als requisits establits en les memòries de verificació d’aquests.”

Amb data de 30 de juliol del 2013 (BOUA, 31 de juliol de 2013) i 14 d'abril del 2014 (BOUA, 15 d’abril de 2014) es van aprovar les corresponents normatives de TFG i TFM, respectivament, de la Facultat de Ciències per part del Consell de Govern.

Aquest document pretén unificar les dues normatives, com també adaptar aquests procediments a les particularitats observades des de la seua posada en funcionament amb l'objectiu d'homogeneïtzar i simplificar-ne l’aplicació.

Article 1. Objectiu i requisits

1.-Els plans d'estudi dels diferents graus de la Facultat de Ciències estableixen que el Treball Fi de Grau (TFG) i el Treball Fi de Màster (TFM) són assignatures que representen la fase final del pla d'estudis i impliquen la realització per part de l'estudiant d'un projecte, memòria o estudi original sota la supervisió d’un/a tutor/a en el qual s'integren i desenvolupen els continguts formatius rebuts, com també les capacitats, les competències i les habilitats adquirides durant els estudis del grau o màster.

2.-Els requisits necessaris per a cursar l'assignatura TFG s'estableixen d'acord amb la Normativa de permanència i continuació d'estudis per a l'alumnat matriculat en la Universitat d'Alacant. En el cas de l'assignatura TFM, i en els casos de màsters de 2 anys, caldrà atenir-se al conveni específic o la normativa específica del màster, si n’hi ha.

Article 2. Naturalesa dels TFG i TFM

1.-El TFG/TFM serà un treball original, autònom i personal de l'alumnat que cada estudiant realitzarà sota l'orientació o tutela d'un/a tutor/a acadèmic/a. La càrrega de treball associada al TFG/TFM es correspondrà amb els crèdits ECTS que atorgue el pla d'estudis.

2.-El TFG/TFM haurà d'estar orientat que l'alumnat demostre que és capaç d'integrar els continguts formatius i les competències associades a la titulació.

3.-El TFG/TFM podrà tenir diferents tipologies, tant experimentals com acadèmiques, en tots els seus vessants, segons els diferents aspectes relacionats amb el títol. El contingut haurà de ser aprovat per la CTFG/CTFM i correspondrà a un dels tipus següents:

a.- Treballs experimentals relacionats amb la titulació, que podran desenvolupar-se en l'àmbit de departaments, instituts o centres d’investigació universitaris, com també en centres, institucions i empreses especialitzades.

b.- Treballs de revisió bibliogràfica o bibliomètrics, o d'anàlisi de bases de dades. Aquests treballs hauran de presentar un disseny experimental o l’apartat corresponent d'anàlisi de dades.

c.- Memòries de projectes, memòries de planificació o de gestió de caràcter professional associades a activitats científiques en l'àmbit de les titulacions de ciències.

d.- Treballs de desenvolupament teòric relacionats amb la titulació.

e.- Altres modalitats de treball (per exemple, treballs de divulgació).

Article 3. Coordinador/a i tutor/a acadèmic/a

1.-Totes les propostes de TFG/TFM comptaran amb la figura d'un/a coordinador/a encarregat d'introduir les dades en la corresponent aplicació informàtica. A més, tots els TFG/TFM seran realitzats sota la supervisió d'un/a tutor/a acadèmic/a, que podrà coincidir amb el/la coordinador/a. En els TFG/TFM realitzats en institucions o empreses externes a la Universitat d'Alacant hi haurà la figura d'un/a cotutor/a que pertany a la institució o empresa.

2.-El/la tutor/a tindrà l'obligació d'orientar, informar i assessorar l'alumnat sobre com enfocar i elaborar el TFG/TFM, com també realitzar un seguiment durant tot el període de desenvolupament del treball i elaborar un informe de valoració del treball en el termini corresponent. La valoració del treball correspon al procés d'avaluació contínua de l'assignatura TFG/TFM i, per tant, equival amb caràcter general a la correcció, per part del/de la tutor/a, d'una prova d'avaluació feta per l'alumne/a.

3.-Tot el professorat funcionari a temps complet que impartisca docència en les titulacions de la Facultat de Ciències podrà ser requerit com a tutor/a dels TFG/TFM impartits en el seu departament. El professorat a temps parcial podrà ser tutor/a si de forma voluntària ho sol·licita i així ho proposa el departament corresponent, sempre que tinga plena responsabilitat docent. D’acord amb el Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials, la Normativa reguladora de les convocatòries per a la selecció de personal investigador contractat en règim laboral temporal i la seua contractació (BOUA de 6 de juny del 2013) i les normatives de TFG i TFM de la Universitat d'Alacant i de la Facultat de Ciències, les figures contractuals que, dins de les seues funcions, puguen dur a terme col·laboracions complementàries en tasques docents sota la supervisió d'un/a professor/a responsable NO PODEN ser tutors/es de TFG/TFM ni membres dels tribunals: ajudants, contractats predoctorals, investigadors/es col·laboradors/es júnior i investigadors/es col·laboradors/es sènior.

En circumstàncies excepcionals, aquestes figures contractuals podran sol·licitar per escrit al departament la col·laboració complementària en tasques docents de TFG/TFM. Si el departament dóna el vistiplau, el remetrà al/a la coordinador/a de grau/màster perquè la CTFG/CTFM autoritze, si escau, la seua participació en TFG/TFM com a cotutor/a.

Article 4. Comissió de Centre i comissions d'estudis responsables dels TFG/TFM

1.-La Comissió de Centre responsable dels TFG/TFM serà la Comissió de Garantia Interna de Qualitat de la Facultat de Ciències (CGICFC).

2.-La Comissió d'Estudis de Grau (CEG) i la Comissió d'Estudis de Postgrau (CEP), assumiran, entre d’altres, les funcions de coordinació de les Comissions de Treball Fi de Grau/Màster (CTFG/CTFM), respectivament.

3.-Les Comissions de Treball Fi de Grau/Màster (CTFG/CTFM) seran les comissions acadèmiques de cada Grau/Màster.

4.-La Comissió de Centre tindrà com a funció, entre d’altres, la coordinació dels aspectes generals relacionats amb els TFG/TFM i, en l'exercici d'aquesta, li correspon:

- Establir, en coordinació amb les comissions d'estudis, el calendari i el procediment d'aplicació d'aquesta normativa .

- Sol·licitar, amb el suport de les comissions d'estudis, els possibles temes de TFG i TFM al professorat per mitjà dels departaments per a aprovar-los i informar-ne en la Junta de Facultat.

- Establir el grau de participació dels departaments en l'oferta de TFG/TFM.

- Nomenar els tribunals d’avaluació a proposta de les comissions d'estudis.

- Procurar que el llistat de línies o temes proposats arreplegue suficientment els mòduls o matèries del pla d'estudis.

- Garantir que l'oferta de temes cobrisca el total d'estudiants matriculats en l'assignatura.

- Garantir l'homogeneïtat en les exigències de l’elaboració i l’avaluació i establir les normes bàsiques d'estil, extensió i estructura del TFG/TFM.

- Vetlar pel compliment de la normativa i sol·licitar als departaments i comissions qualsevol informe o evidència, si escau.

5.-Les funcions que assumirà la CTFG/CTFM seran les següents segons les instruccions de la CEG/CEP:

- Gestionar els llistats dels temes amb els/les tutors/es corresponents, nombre d'estudiants que poden triar-los i els criteris d'assignació.

- Supervisar l'assignació a cada estudiant d'un tema de treball i del/de la respectiva tutor/a.

- Autoritzar que un TFG/TFM siga supervisat per més d'un/a tutor/a si es realitza en un programa de mobilitat reglat, de pràctiques en empresa o entre dos departaments/instituts de la UA.

- Estudiar i resoldre les sol·licituds de canvi de tutor/a o proposta de TFG/TFM.

- Vetlar pel manteniment de les condicions de proporcionalitat en la participació dels departaments amb docència en la titulació.

- Proposar la composició dels tribunals d’avaluació.

- Gestionar la distribució dels treballs que s’han de presentar en cada convocatòria entre els diferents tribunals avaluadors.

- Sol·licitar als/a les tutors/es el lliurament d'un informe sobre el treball tutelat.

- Establir i anunciar públicament l'estructura, la forma i la durada màxima de la prova en la qual s'ha de dur a terme la defensa del TFG/TFM davant el tribunal avaluador.

Article 5. Oferta de prepropostes per a l'elaboració del TFG/TFM

1.-El tema objecte del TFG/TFM haurà de permetre la realització per l'estudiant en el nombre d'hores corresponents als crèdits ECTS que tinga assignades aquesta matèria en el pla d'estudis.

2.-Els departaments hauran de garantir que el nombre de prepropostes oferides cobrisca l'encàrrec docent de TFG/TFM assignat prèviament des de la Comissió , tal com estableix la NTFG-UA en l’article 5.3.

3.-Les prepropostes seran formulades pel/per la tutor/a i aprovades pel Consell de Departament, i hi podran aparèixer cotutors/es en els termes que estableix l'article 3.1 d'aquesta normativa . Si el departament proposara prepropostes que no formen part del programa de pràctiques en empresa, però que requerisquen de treball experimental en empreses externes a la UA, caldrà sol·licitar el vistiplau de l'oficina de pràctiques en empreses i movilitat (OPEMIL). Una vegada que reba aquest vistiplau podrà incorporar aquesta preproposta a l’oferta.

4.-L'alumnat propi de Grau/Màster que en l'últim curs es trobe cursant estudis en un programa de mobilitat tindrà la possibilitat de realitzar el TFG/TFM en la universitat d'origen o bé en la universitat de destinació. En el primer cas, l'assignació de tema es regirà per la normativa vigent en el centre d'origen. En el segon cas, els/les estudiants podran proposar un TFG/TFM durant el primer mes de la seua estada en un altre centre. Aquesta proposta haurà de comptar amb el vistiplau del/de la coordinador/a de mobilitat en els centres d'origen i destinació, i l'assignatura TFG/TFM haurà de ser inclosa en l'acord d'aprenentatge. El centre de destinació assignarà un/a tutor/a i la CTFG/CTFM assignarà un/a cotutor/a. Una vegada avaluat el TFG/TFM en el centre de destinació es procedirà al reconeixement de crèdits en programes de mobilitat.

5.-Com indica la NTFG/NTFM-UA, en els terminis establits per la Comissió de Centre, cada estudiant podrà proposar una preproposta pròpia TFG/TFM. Per a fer-ho, l'alumnat formularà una sol·licitud que presentarà davant un dels departaments implicats en la titulació, o l'OPEMIL en el cas de TFG/TFM lligats a l'assignatura de Pràctiques en Empresa, utilitzant el formulari que habilite a aquest efecte la Facultat de Ciències.

6.-Si el departament avala les prepropostes de TFG/TFM sol·licitada pels/per les estudiants, les integraran en l'oferta de prepropostes de la qual es fan responsables per mitjà del/de la coordinador/a que haja sigut assignat a la preproposta. L'alumnat es considerarà, en eixe cas, preasignat pel departament. En el cas que un departament rebutge el tema plantejat, haurà de notificar aquesta circumstància a l'alumne/a amb indicació dels motius de la no-acceptació.

7.-L'alumnat que realitze el TFG/TFM sota un programa de mobilitat o de pràctiques en empresa externa a la UA estarà sempre preasignat per l'oficina OPEMIL.

8.-L'alumnat de l'assignatura TFG/TFM que incloga activitats en empreses o institucions externes a la UA i que, a més, curse l'assignatura Pràctiques Externes (PE) podrà realitzar les activitats de les assignatures en les mateixes empreses o institucions, però en tot cas els crèdits corresponents es cursaran de forma independent. En aquests casos, l'empresa receptora li assignarà un/a tutor/a i la CTFG/CTFM assignarà un/a cotutor/a de la UA. El/la cotutor/a de la UA només s'encarregarà de les gestions de coordinació entre l'alumnat i el/la tutor/a de l'empresa. Només serà possible realitzar la modalitat de TFG/TFM lligat a PE quan l'empresa siga externa a la UA.

9.-Després de les revisions oportunes, i amb el suport de les CTFG/CTFM, la Comissió de Centre aprovarà la proposta dels departaments i les publicarà en el termini indicat pel procediment de gestió. Posteriorment se n'informarà en la Junta de Centre.

10.-A l'efecte de presentació, encàrrec docent, nombre de preassignats/des, avaluació de prepropostes, selecció i assignació de treballs, mecanismes de gestió i avaluació s'utilitzarà la plataforma informàtica disponible a aquest efecte i caldrà atenir-se a allò que indica el Procediment de gestió dels treballs fi de grau/màster de la Facultat de Ciències. Aquest procediment serà aprovat per la Comissió de Centre cada curs acadèmic i informat en Junta de Centre.

Article 6. Sol·licitud i assignació de TFG/TFM a l'alumnat

1.-L'alumnat no preassignat haurà de sol·licitar, a través de l'aplicació informàtica corresponent i en el termini indicat pel procediment de gestió, un nombre de temes que serà fixat per la CTFG/CTFM, amb indicació de l'ordre de preferència, entre els oferits en el curs corresponent.

2.-La comissió de TFG/TFM, amb el suport de les comissions acadèmiques de grau/màster, durà a terme l'assignació segons els criteris que s'hagen establit, assignarà alguna de les propostes vacants a l'alumnat que no formalitze la sol·licitud dins del termini i en la forma escaient i publicarà l'assignació de treballs i de tutors/es en el termini indicat pel procediment de gestió, i usarà per a fer-ho l'aplicació informàtica corresponent.

3.-L'alumnat podrà presentar sol·licituds de reassignació de treballs de manera motivada, que seran resoltes per la CTFG/CTFM durant el termini i de la forma especificada pel procediment de gestió. En qualsevol cas, es desestimaran totes les sol·licituds el motiu de les quals siga que, com a resultat del procés d'assignació, el treball adjudicat no es troba entre les opcions triades.

Article 7. Presentació del TFG/TFM

1.-La Comissió de Centre, en coordinació amb la CTFG/CTFM, establirà i farà públic el període establit en el procediment de gestió, les dates de revisió de la memòria pel/per la tutor/a, la data de lliurament a la CTFG/CTFM i les de defensa de treballs, i establirà una data límit de presentació en cadascun dels períodes oficials d'avaluació, d'acord amb el calendari acadèmic.

2.-El/la tutor/a valorarà la tasca feta per l'estudiant durant el període d'elaboració del TFG/TFM mitjançant un informe normalitzat que aprovarà la Comissió de Centre amb el suport de les comissions de TFG/TFM. Aquest informe haurà de reflectir la qualificació resultant del procés d'avaluació contínua de l’alumne/a de forma justificada. Aquesta qualificació s'incorporarà en la rúbrica que la Comissió de Centre aprove per als tribunals i que podrà ser diferent segons el grau i els crèdits assignats a l'assignatura TFG/TFM.

3.-La documentació es lliurarà en format digital, l’estructura serà establida per la CTFG/CTFM i haurà d'incloure:

- Memòria del Treball Fi de Grau.

- Resum del Treball Fi de Grau l'extensió del qual no excedirà les 500 paraules, en una de les llengües oficials de la Comunitat Valenciana i anglès.

- Altra documentació requerida per la CTFG/CTFM o que siga establida en la guia docent de l'assignatura.

- Document normalitzat de valoració del/de la tutor/a pel tribunal de defensa.

- Document de cessió de drets a la UA (si escau).

- Compromís de confidencialitat (si escau).

4.-Les memòries dels TFG/TFM seran arxivades en el Repositori Institucional de la Universitat d'Alacant (RUA), o en el sistema d'arxiu que puga habilitar-se a aquest efecte, tenint en compte els requisits establits per la UA. En cas de publicació serà necessària l'autorització expressa de l'autor/a. El/la tutor/a podrà desaconsellar la lliure difusió del treball tenint en compte les condicions de qualitat d’aquest.

5.-Els/les estudiants universitaris/àries són titulars dels drets d'autor/a dels seus treballs, tant dels drets morals com dels patrimonials, sobre la base de les normes següents:

a.- La normativa de la Universitat d'Alacant sobre els treballs de fi de grau/treballs fi de màster en la Universitat assenyala en l’article 2.5 que el TFG/TFM està protegit per la Llei de propietat intel·lectual.

b.- L'Estatut de l'Estudiant Universitari estableix, per un costat, com un dret de l'estudiant universitari “el reconeixement de l'autoria dels treballs elaborats durant els estudis i la protecció de la propietat intel·lectual d’aquests” (art. 7 lletra x) i, per un altre, el dret específic dels estudiants de grau “a comptar amb el reconeixement i la protecció de la propietat intel·lectual del treball fi de grau i dels treballs previs d’investigació en els termes que s'estableixen en la legislació vigent sobre la matèria” (art. 8 lletra h).

c.- Per tant, si fóra necessari l'estudiant podrà cedir part dels seus drets emplenant l'imprès normalitzat que hi ha en la web de la Facultat de Ciències, però no l'autoria ja que és un dret inalienable (Llei de propietat intel·lectual, Reial decret legislatiu 1/1996, de 12 d'abril).

6.-En cas de que es realitze un TFG/TFM que requerisca de compromís de confidencialitat, aquest requisit haurà de ser esmentat en la preproposta del/de la tutor/a i signat a l'inici del TFG/TFM.

Article 8. Estructura i estil d'edició de la memòria del TFG/TFM

1.-La memòria del TFG/TFM podrà ser redactada i defensada en qualsevol de les llengües cooficials de la Comunitat Valenciana o en qualsevol altre idioma oficial de la Unió Europea a petició de l’estudiant. En aquest cas, s'haurà de proporcionar, almenys, un resum amb la introducció i les conclusions del TFG/TFM en castellà o valencià.

La CTFG/CTFM valorarà les peticions tenint en compte que siga possible constituir tribunals d'avaluació competents en l'idioma sol·licitat.

2.-Les normes d'estil i estructura dels TFG/TFM seran establits per la CTFG/CTFM i s'adequaran a la tipologia establida en l'article 2.3 d’aquesta normativa :

a.- Les memòries basades en un treball experimental s'ajustaran preferentment al format d'un article d’investigació i inclouran, per tant, els apartats usuals (portada, resum, índex, introducció, antecedents, objectius i hipòtesis si escau, materials i mètodes, resultats, discussió, bibliografia, etc.).

b.- Les memòries basades en TFG/TFM de caràcter teòric o professional hauran de presentar-se amb una estructura adequada al treball realitzat i respectaran en la mesura que siga possible l'estructura del punt anterior.

c.- En el cas de TFG/TFM basats en estudis bibliogràfics, les memòries hauran de desenvolupar-se com un article de revisió i haurien d'incloure la discussió crítica de la bibliografia, com també l'enunciat d'hipòtesi, possibles línies d’investigació, etc. També podria ser presentat com si fóra un treball d’investigació, tal com indica l'article 8.2a d’aquesta normativa .

d.- En el cas de TFG/TFM d'altres tipus es respectarà, en la mesura que siga possible, l'estructura d'un treball d’investigació, tal com indica l'article 8.2a d’aquesta normativa .

Article 9. Tribunals de TFG/TFM

1.-Tot el professorat a temps complet amb docència en titulacions de la Facultat de Ciències té l'obligació de participar en els tribunals d'avaluació dels TFG/TFM, si se li requereix per a fer-ho, sempre que tinga o haja tingut docència en la titulació del TFG/TFM que s’avalua. El professorat associat que voluntàriament haguera sol·licitat ser tutor/a podrà participar en els tribunals si és requerit pel departament. No podran formar part dels tribunals el personal contractat que, d’acord amb aquesta normativa , no puga ser tutor/a.

2.-La Comissió de Centre serà l'encarregada de nomenar els tribunals per a l'avaluació de les memòries a proposta de la CTFG/CTFM, que serà, almenys, d’un tribunal per a cada titulació de grau/màster.

3.-El nomenament dels tribunals per part de la Comissió de Centre haurà de complir les condicions indicades en la NTFG/TFM-UA i estaran compostos per un/a president/a, un/a secretari/ària i un/a vocal.

4.-La designació de la presidència i de la secretaria del tribunal avaluador es farà segons el criteri de categoria docent i antiguitat.

5.-El/la tutor/a, i el/la cotutor/a, no podran formar part del tribunal que avalue el treball presentat per l'alumnat tutelat per aquests/es.

Article 10. Exposició pública i defensa dels TFG/TFM

1.-La defensa del TFG/TFM es realitzarà mitjançant exposició pública del treball davant el tribunal d'avaluació assignat.

2.-La durada de l'exposició pública de cada estudiant no serà superior a 15 minuts, durant els quals l'estudiant exposarà els objectius, la metodologia, el contingut i les conclusions del seu TFG/TFM. A continuació, i durant 15 minuts com a màxim, contestarà les preguntes, els aclariments, els comentaris i els suggeriments que pogueren plantejar-li els membres del tribunal.

3.-En la defensa del TFG/TFM la memòria del qual s'haja redactat i lliurat en una llengua diferent del castellà o valencià, possibilitat que recull l'article 8 d’aquesta normativa , almenys els objectius i les conclusions del treball s’hauran d’exposar en eixa altra llengua.

Article 11. Avaluació del TFG

1.- El tribunal deliberarà a porta tancada sobre la qualificació dels treballs i cada membre emetrà una nota independent i no consensuada, d’acord amb els criteris d'avaluació publicats en la guia docent del TFG/TFM i en la rúbrica aprovada per la Comissió de Centre. Si fóra necessari, el tribunal sol·licitarà la presència del/de la tutor/a abans d'atorgar una qualificació.

2.- La qualificació final del treball procedirà de la mitjana aritmètica, expressada amb un decimal, de les notes dels tres membres del tribunal en l'escala de 0 a 10, a la qual haurà d'afegir-se la seua corresponent qualificació qualitativa segons el RD 1125/2003, de 5 de setembre: Suspens (0-4,9), Aprovat (5,0- 6,9), Notable (7,0-8,9) o Excel·lent (9,0-10).

3.- Cada tribunal estendrà acta de la defensa dels TFG/TFM en la qual s'arreplegaran les qualificacions que en cada cas procedisquen. El/la secretari/ària del tribunal garantirà l'emplenament de l'acta final d'avaluació del TFG/TFM que contindrà, almenys:

- Títol del TFG/TFM

- Estudiant

- Tutor/a

- Membres presents entre els/les titulars i suplents nomenats

- Avaluació individual de cadascun dels membres del tribunal

- Avaluació final, tal com estableix el punt 2 d'aquest article

- Proposta de la qualificació de Matrícula d'Honor, si escau

4.- Si el resultat de la qualificació fóra Suspens, el tribunal farà arribar a l'estudiant i al/a la tutor/a, a través de la Secretaria de la Facultat, un informe amb les recomanacions que considere oportunes per a la millora del TFG/TFM i la seua posterior avaluació.

5.- Si es demostrara que una memòria de TFG/TFM fóra còpia total o parcial d'una obra aliena, sense citar-ne l'autoria, o que diversos estudiants presenten un treball molt similar, podrà ser considerada com una actuació fraudulenta recollida en el article 14.4 del Reglament d’Evaluació de l’Aprenetatge de la UA. En aquests casos, els treballs quedaran qualificats com a Suspens (0).

La Comissió d'Estudis de Grau o de Postgrau, a instàncies del tribunal avaluador, comunicarà al/a la degà/ana els fets a l'efecte de l'inici, si escau, d'un procediment disciplinari.

6.- El tribunal podrà proposar la concessió motivada de l'esment de Matrícula d'Honor a aquells TFG/TFM que haja avaluat i que hagen obtingut una qualificació igual o superior a 9.

7.- Al final del període d'avaluació, la CTFG/CTFM, a la vista de les actes emeses pels tribunals i, si escau, sentits els respectius presidents, decidirà sobre l'assignació de l'esment de Matrícula d'Honor als TFG/TFM que considere oportú, d'acord amb la normativa vigent, i estendrà acta complementària de l'acord.

8.- Totes les actes de les sessions d'avaluació, juntament amb l'acta complementària per a la concessió de les matrícules d'honor, quedaran unides a l'acta general de l'assignatura TFG/TFM, que, juntament amb aquestes, certificarà el/la coordinador/a de la titulació corresponent o, en defecte, el/la secretari/ària del centre.

9.- La revisió de les qualificacions finals dels TFG/TFM es realitzarà mitjançant l'aplicació de la normativa vigent en matèria de reclamació d'avaluacions de TFG/TFM de la Facultat de Ciències

Disposició addicional primera

Per a qualsevol aspecte no recollit en aquesta normativa caldrà atenir-se a allò que estableix el procediment de gestió dels TFG/TFM de la Facultat de Ciències.

Disposició addicional segona

En aquells màsters de la Facultat de Ciències en què hi haja un conveni que regule el TFM caldrà atenir-se a allò que indica el conveni sempre que no contravinga la normativa de la Universitat. Qualsevol cas no previst en aquesta normativa ni en el procediment de gestió es resoldrà per part de la Comissió de Centre.

Disposició derogatòria.

Queda derogada la normativa sobre els treballs fi de grau en la Facultat de Ciències aprovada en 30 de juliol de 2013 (BOUA de 31 de juliol de 2013) i la normativa sobre els treballs fi de master en la Facultat de Ciències aprovada en 14 d'abril de 2014 (BOUA de 15 d'abril de 2014)

Disposició final

Aquesta normativa entrarà en vigor a partir de l’aprovació pel Consell de Govern de la Universitat d'Alacant i la publicació en el BOUA.

Anàlisi
-------

:   **Modifica a:**

    * [Detalle
      NORMATIVA SOBRE ELS TREBALLS DE FI DE GRAU EN LA FACULTAT DE CIÈNCIES](/va/acuerdo/2531) 
      31/07/2013





[Carretera Sant Vicent del Raspeig s/n  
03638 Sant Vicent del Raspeig - Alacant  
 Tel. 91 394 3296 - Fax 61 025 8732](https://www.google.es/maps/@99.284928,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12911&trk=tyah&trkInfo=tarId%6A1263996094252%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)